b'\n_START_ARTICLE_\nToksoplasmoosi\n_START_SECTION_\nOireet ja esiintyminen\n_START_PARAGRAPH_\nSuomessa todetaan ihmisill\xc3\xa4 vuosittain 30\xe2\x80\x9350 synnynn\xc3\xa4ist\xc3\xa4 toksoplasmoositapausta. Yleens\xc3\xa4 tartunnan saanut lapsi on aluksi oireeton, mutta my\xc3\xb6hemmin voi alkaa ilmet\xc3\xa4 ainakin n\xc3\xa4k\xc3\xb6- ja silm\xc3\xa4vaurioita. Vauriot koskettavat monesti my\xc3\xb6s kuuloa ja koko aivoja, ja joskus sairauteen liittyy kehitysvammaisuutta, vesip\xc3\xa4isyytt\xc3\xa4, lihasvelttoutta ja kouristelua. Toksoplasmoosiin voi sairastua my\xc3\xb6s my\xc3\xb6hemm\xc3\xa4ll\xc3\xa4 i\xc3\xa4ll\xc3\xa4. Aikuisi\xc3\xa4ll\xc3\xa4 hankittu tartunta on usein l\xc3\xa4hes oireeton. Kaikkiaan maailman v\xc3\xa4est\xc3\xb6st\xc3\xa4 noin 30\xe2\x80\x9360\xc2\xa0prosenttia lienee saanut tartunnan jossain el\xc3\xa4m\xc3\xa4ns\xc3\xa4 vaiheessa. Synnynn\xc3\xa4inen toksoplasmoosi on huomattavasti harvinaisempaa. Raskaana olevien toksoplasmoosi hoidetaan sen siki\xc3\xb6lle aiheuttaman vaaran vuoksi. Toksoplasma on vaarallinen siki\xc3\xb6lle vain, jos raskaana oleva \xc3\xa4iti saa ensi-infektion raskauden aikana. Vaaraa ei poikkeustapauksia lukuun ottamatta ole, jos \xc3\xa4iti on jo jossain el\xc3\xa4m\xc3\xa4ns\xc3\xa4 vaiheessa sairastanut toksoplasmoositartunnan. T\xc3\xa4m\xc3\xa4n voi testata tutkimalla, onko \xc3\xa4idill\xc3\xa4 veress\xc3\xa4\xc3\xa4n toksoplasmoosin vasta-aineita.\n_START_SECTION_\nToksoplasmoosi el\xc3\xa4imiss\xc3\xa4\n_START_PARAGRAPH_\nToksoplasman kudoskystia esiintyy yleisesti mm. jyrsij\xc3\xb6ill\xc3\xa4, linnuilla, lampailla, hirvill\xc3\xa4 ja sioilla. Tartunnan yleisyytt\xc3\xa4 edes tuotantoel\xc3\xa4imiss\xc3\xa4 ei ole kattavasti selvitetty, mutta mm. lampaista 24,6\xc2\xa0prosenttia ja hirvist\xc3\xa4 9,6\xc2\xa0prosenttia on tutkimusten mukaan ollut seropositiivisia. Tartunnan j\xc3\xa4lkeen kissalla on taudin it\xc3\xa4misaika 3\xe2\x80\x9313\xc2\xa0vuorokautta, joissain tapauksissa yli 18\xc2\xa0vuorokautta, jonka j\xc3\xa4lkeen se alkaa eritt\xc3\xa4\xc3\xa4 ulosteissaan miljoonittain iti\xc3\xb6m\xc3\xa4isi\xc3\xa4 tartuttavia ookystoja. T\xc3\xa4m\xc3\xa4 tartuttava vaihe kest\xc3\xa4\xc3\xa4 yhdest\xc3\xa4 kahteen viikkoa, ja tuolloin muutoin terve kissa alkaa kehitt\xc3\xa4\xc3\xa4 toxoplasma gondiin vasta-aineita eik\xc3\xa4 t\xc3\xa4m\xc3\xa4n j\xc3\xa4lkeen yleens\xc3\xa4 en\xc3\xa4\xc3\xa4 kertaakaan el\xc3\xa4m\xc3\xa4ns\xc3\xa4 aikana erit\xc3\xa4 n\xc3\xa4it\xc3\xa4 ookystoja. Ookystat ovat hyvin kest\xc3\xa4vi\xc3\xa4 ja s\xc3\xa4ilyv\xc3\xa4t maaper\xc3\xa4ss\xc3\xa4 kuukausia, jopa vuosia. Toksoplasma voi olla hengenvaarallinen sen is\xc3\xa4nnille, mutta yleens\xc3\xa4 tartunnat ovat liev\xc3\xa4oireisia. Toxoplasma gondii voi olla vaarallinen my\xc3\xb6s kissalle._NEWLINE_Vuonna 2014 uutisoitiin, ett\xc3\xa4 maitovalailta oli l\xc3\xb6ytynyt toksoplasmoositartuntoja. T\xc3\xa4m\xc3\xa4 liittyy muutoksiin arktisissa eli\xc3\xb6yhteis\xc3\xb6iss\xc3\xa4, jotka puolestaan olivat yhteydess\xc3\xa4 j\xc3\xa4\xc3\xa4massojen pienenemiseen arktisilla alueilla.\n_START_SECTION_\nTartunta ihmisiin\n_START_PARAGRAPH_\nIhminen voi saada toksoplasmatartunnan kissalta ainoastaan sy\xc3\xb6m\xc3\xa4ll\xc3\xa4 jotain tartunnan saaneen ja sit\xc3\xa4 eritt\xc3\xa4neen kissan ulosteilla tahriintunutta. Ookystoja ei ole l\xc3\xb6ydetty mm. kissojen turkista. Muita tartuntateit\xc3\xa4 ovat kudoskystia sis\xc3\xa4lt\xc3\xa4v\xc3\xa4n lihan sy\xc3\xb6minen huonosti kypsennettyn\xc3\xa4; tartunta on suhteellisen yleinen mm. sialla, lampaalla ja hirvill\xc3\xa4. Ookystoja sis\xc3\xa4lt\xc3\xa4v\xc3\xa4\xc3\xa4 multaa voi my\xc3\xb6s joutua suuhun: esimerkiksi puutarhat\xc3\xb6iden yhteydess\xc3\xa4 sit\xc3\xa4 j\xc3\xa4\xc3\xa4 helposti kynsien alle, ja sielt\xc3\xa4 se p\xc3\xa4\xc3\xa4tyy suuhun kynsi\xc3\xa4 pureskeltaessa tai ruokaa valmistettaessa. Huonosti puhdistettuihin, kypsent\xc3\xa4m\xc3\xa4tt\xc3\xb6miin vihanneksiin ja juureksiin tarttuu mukaan my\xc3\xb6s helposti ookystoja sis\xc3\xa4lt\xc3\xa4v\xc3\xa4\xc3\xa4 multaa._NEWLINE_Raskaaksi tuleminen ei ole syy luopua lemmikkikissasta toksoplasmoosin pelossa. Siki\xc3\xb6t\xc3\xa4 vahingoittavan taudin voi saada mik\xc3\xa4li saa infektion raskauden aikana tai juuri ennen sit\xc3\xa4. Tarvittaessa sek\xc3\xa4 \xc3\xa4idilt\xc3\xa4 ett\xc3\xa4 kissalta voidaan tutkia vasta-ainetestill\xc3\xa4, ovatko he jo sairastaneet toksoplasmoosin. Jos sek\xc3\xa4 \xc3\xa4iti ett\xc3\xa4 kissa ovat negatiivisia, tartuntamahdollisuus on olemassa, jos kissa p\xc3\xa4\xc3\xa4stet\xc3\xa4\xc3\xa4n pyydyst\xc3\xa4m\xc3\xa4\xc3\xa4n ulkona vapaana saalista tai sille sy\xc3\xb6tet\xc3\xa4\xc3\xa4n raakaa lihaa. Ookystojen kypsyminen taudinaiheuttajiksi (= sporuloituminen) kest\xc3\xa4\xc3\xa4 ulosteessa yhdest\xc3\xa4 viiteen vuorokautta, joten hiekkalaatikon puhdistaminen p\xc3\xa4ivitt\xc3\xa4in on kumihanskojen k\xc3\xa4yt\xc3\xb6n ohella toimiva suojatoimenpide. Tartuntaa voi v\xc3\xa4ltell\xc3\xa4 tehokkaammin huolehtimalla raskauden aikana huolellisesta k\xc3\xa4si- ja elintarvikehygieniasta sek\xc3\xa4 v\xc3\xa4ltt\xc3\xa4m\xc3\xa4ll\xc3\xa4 lihaa mediumina tai raakana.\n_START_SECTION_\nToksoplasmoosi ja mielenterveys\n_START_PARAGRAPH_\nVuonna 2009 Marylandin yliopiston tutkijat osoittivat ensimm\xc3\xa4ist\xc3\xa4 kertaa yhteyden itsemurhayritysten ja toksoplasmoosin v\xc3\xa4lill\xc3\xa4. Ihmiset, joilla oli toksoplasman vasta-aineita veress\xc3\xa4\xc3\xa4n, olivat suuremmalla todenn\xc3\xa4k\xc3\xb6isyydell\xc3\xa4 yritt\xc3\xa4neet itsemurhaa. Toksoplasman kantajien itsemurhayrityksen todenn\xc3\xa4k\xc3\xb6isyys oli puolitoistakertainen verrattuna loisettomiin, ja itsemurhan todenn\xc3\xa4k\xc3\xb6isyys oli sit\xc3\xa4 suurempi, mit\xc3\xa4 enemm\xc3\xa4n heill\xc3\xa4 oli vasta-aineita._NEWLINE_Vuonna 2006 valmistuneessa tutkimuksessa toksoplasmoosilla todettiin olevan merkitt\xc3\xa4v\xc3\xa4 yhteys neuroottisuuteen. Toksoplasman on ep\xc3\xa4ilty aiheuttavan skitsofreniaa asettuessaan aivoihin. Se vaikuttaa ihmisen dopamiinij\xc3\xa4rjestelm\xc3\xa4\xc3\xa4n entsyymiens\xc3\xa4 avulla. Asia on tullut esille jo 1950-luvulla, kun on todettu, ett\xc3\xa4 skitsofreniaa sairastavilla on vasta-aineita kahdesta kolmeen kertaa todenn\xc3\xa4k\xc3\xb6isemmin kuin muilla. Skitsofreniapotilaiden dopamiinij\xc3\xa4rjestelm\xc3\xa4 on erilainen kuin terveill\xc3\xa4. Skitsofrenial\xc3\xa4\xc3\xa4ke haloperidoli est\xc3\xa4\xc3\xa4 toksoplasman toimimisen. Teoria vaatii kuitenkin viel\xc3\xa4 lis\xc3\xa4tutkimuksia.'